Rahvusvahelise Kriminaalkohtu uurimine Palestiinas

Mitte segi ajada RKK kaasusega Iisraeli okupatsiooni kohta Palestiinas ja Lõuna-Aafrika Vabariigi genotsiidikaasusega Iisraeli vastu.

Rahvusvahelise Kriminaalkohtu uurimine Palestiinas on uurimine Palestiinas toimepandud sõjakuritegude kohta. Selle algatas 20. detsembril 2019 Rahvusvahelise Kriminaalkohtu prokurör Fatou Bensouda ning see puudutab alates 13. juunist 2014 Iisraeli sõjaväe ja Hamasi ning muude Palestiina relvarühmituste poolt toime pandud tegusid.

Varasemad süüdistused on puudutanud Iisraeli asundusi okupeeritud Jordani Läänekaldal ning Iisraeli sõjaväe ja Hamasi poolt toime pandud sõjaõiguse rikkumisi 2014. aasta Gaza sõjas. Rahvusvahelise Kriminaalkohtu (RKK) hinnangul on alust arvata, et Iisraeli juhid on alates 8. oktoobrist 2023 Palestiinas toime pannud kuritegusid, nagu näljutamine, mõrv, tsiviilisikute meelega sihtimine ja tagakiusamine. Hamasi juhtide kuritegude hulgas on RKK hinnangul väljapressimine, mõrv ja pantvangide võtmine.

Iisrael ei ole RKK liige ning vaidleb kohtu jurisdiktsioonile Palestiinas vastu, kuna ei pea Palestiinat riigiks ja seega ei saaks Palestiina olla Rooma statuudiga RKK liige. RKK peaprokuröri Karim Ahmad Khani sõnul kuuluvad Gaza sõja ajal toime pandud Iisraeli sõjakuriteod Palestiinas ja palestiinlaste kuriteod Iisraelis kohtu jurisdiktsiooni alla. Iisraeli peaminister Benjamin Netanyahu on süüdistusi ja uurimist nimetanud "antisemiitlikuks", seda hinnangut on omakorda peetud antisemitismi relvastamiseks. Iisraeli jõustruktuurid on selle uurimisega seoses RKK juhte jälginud, survestanud ja väidetavalt ähvardanud.

Rahvusvaheline Kriminaalkohus väljastas 21. novembril 2024 vahistamismäärused peaminister Benjamin Netanyahu, kaitseminister Yoav Gallanti ja Hamasi al-Qassami brigaadide juhi Mohammed Deifi kohta seoses sõjakuritegude ja inimsusevastaste kuritegudega (hiljem selgus, et Deif oli mõni kuu varem hukkunud Iisraeli õhurünnakus).

Vaata ka
 Okupeeritud Palestiina territooriumile müüri ehitamise õiguslikud tagajärjed
 RKK kaasus Iisraeli okupatsiooni kohta Palestiinas
 Lõuna-Aafrika Vabariigi genotsiidikaasus Iisraeli vastu
 Haagi grupp
 ÜRO teabekogumismissioon 2014. aasta Iisraeli-Gaza konflikti kohta

Viited

Kategooria:Sõjaõigus
Kategooria:Inimsusvastased kuriteod
Kategooria:Iisraeli-Palestiina konflikt